Is jou kind siek of is dit aansit? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is jou kind siek of is dit aansit?
Van ʼn loopneus tot maagpyn, kan dit soms moeilik wees om te bepaal of jou kind waarlik tuis-bly-siek is of aansit om skool vry te spring. Moet jy die dokter bel of is jou kind besig om ʼn “Bueller” op jou te trek – ʼn verwysing na “Ferris Bueller’s Day Off”, die 1986-fliek waarin ʼn tiener maak of hy griep het en dan ʼn dag aan kattekwaad bestee nadat sy ouers die huis verlaat het?
Só kan jy ʼn superspeurder word om ʼn siekte te identifiseer:
Ondersoek die toneel
Daniel McGee, MD, ʼn pediater in Grand Rapids, MI, sê jy moet dit wat jy sien, vergelyk met wat jou kind sê.
“As jou kind pannekoek en worsies eet en oor maagpyn kla, is dit waarskynlik iets wat jy kan ignoreer,” sê McGee. “Maar as hy niks wil eet of drink nie, is dit iets waaroor jy meer besorg moet wees.”
Bewapen jouself met twee basiese stukke gereedskap om harde bewyse oor jou kind se gesondheid te versamel: ʼn termometer en ʼn klein flitslig.
“Die ouvroustorie dat ʼn koors vasgestel kan word deur ʼn hand op die voorkop te plaas werk eenvoudig nie,” sê Donald Ford, MD, ʼn gesinsdokter by die Cleveland Kliniek Hillcrest Hospitaal. Jou hand verklik die uiterlike voorkoptemperatuur, maar jy wil bepaal of jou kind ʼn verhoogde interne temperatuur het, of ʼn koors.
“Die verskil tussen temperature is soortgelyk aan waarteen ʼn oond gestel is versus die werklike temperatuur binne-in ʼn kalkoen wat in die oond is. Dit kan twee verskillende dinge wees, soos enigiemand wat al ooit ʼn Kersdagmaaltyd geruïneer het jou kan vertel,” sê Ford.
Dinge soos om onder ʼn kombers op te krul of ʼn warmwatersak teen die voorkop te hou, kan jou kind laat warm voel, en hy mag dalk sulke truuks uithaal om jou te probeer fop. Maar hierdie dinge verhoog nie noodwendig jou interne temperatuur nie.
“Jy kan nie ʼn koors namaak nie,” sê Marc I. Leavey, MD, ʼn primêresorgspesialis. “As jou kind ʼn koors het, wil die skool hom nie daar hê nie.”
Dokters definieer ʼn koors as enigiets bo 38°C. Hulle is nie bekommerd oor laer temperature nie (alhoewel jou skool wel mag wees). Jou kind behoort ʼn normale temperatuur te hê sonder die gebruik van enige soort medikasie om koors te verlaag, soos asetaminofeen of ibuprofeen, vir 24 uur. Neem jou kind se temperatuur om seker te maak.
Jy kan die klein flitslig gebruik om in jou kind se mond te kyk. En maak seker hy sê “Ahhh.” Dit druk die tong af sodat jy die mangels kan sien.
“As die kind wit kolletjies of wit afskeiding het wat uit die agterkant van die keel kom, is hy waarskynlik siek,” sê Ford. “Dit vertel jou nie dat hy ʼn streptokokkus-infeksie het nie, want daarvoor benodig jy ʼn smeer, maar dit is nogtans nie normaal nie.”
Gebruik die leuenverklikker
Soos ʼn koors of kolletjies in die mond, is daar ander simptome waaroor ʼn kind nie regtig kan jok nie, maar oor sommige kan hulle. Jy moet jou vaardighede as ma of pa slyp as jou kind na jou te kom met die volgende klagtes:
Maagpyn: Dit is die algemeenste wil-nie-skoolgaan-klagte, en een van die uitdagendste om te meet op die siek-of-aansit-skaal.
“Pyn wat rond en bont voorkom, is waarskynlik nie eg nie,” sê McGee. Wees ook agterdogtig as pyn kom en gaan en jou kind daarmee rondspeel.
Maagprobleme kan nogtans deur allerhande kwale veroorsaak word, van angs tot hardlywigheid tot iets meer ernstig, soos appendisitis. As jou kind erge pyn regs in die laer buik ervaar en sy blindederm is nog nie verwyder nie, kry onmiddellik mediese hulp.
Hoofpyn: Daar is geen fisiese teken om te bepaal of jou kind se kop regtig seer is nie.
“Dit is die meeste van die tyd ook waar vir dokters,” sê Ford. “As ʼn kind na my spreekkamer toe kom met ʼn hoofpyn, moet ek eenvoudig glo dat hy wel een het.”
As jou kind kla oor dowwe sig of oogpyn, kan dit ʼn migraine wees en mag hy ʼn dag van rus benodig. As hy ʼn stywe nek het met hoofpyn en koors, hou hom tuis en kontak onmiddellik ʼn dokter om meningitis uit te skakel.
As jou kind braak saam met die hoofpyn, raadpleeg jou dokter.
Uitslag: “Jy kan nie ʼn uitslag namaak nie. Dit is moeilik om merke van ʼn uitslag op jou vel aan te bring,” sê McGee. “ʼn Uitslag is natuurlik eg, maar dit is nie noodwendig ʼn noodgeval nie. Jou kind hoef byvoorbeeld nie tuis te bly vir sonbrand nie.”
ʼn Bietjie rooiheid in ʼn velplooi, op die elmboog of lies is waarskynlik niks. Maar kontak jou dokter as jou kind ʼn uitslag oor ʼn groot deel van sy liggaam het wat as rooi kolletjies, in ʼn kantpatroon of as klein puisies voorkom.
“Hierdie tipes uitslag is die moeite werd om na te kyk,” sê Leavey. “Waterpokkies is steeds met ons, asook masels. Kinders word nie altyd ingeënt nie. En afhangend van waar jy woon, is Lyme-siekte ook ʼn probleem. Al hierdie dinge veroorsaak ʼn uitslag.”
Braking en diarree: Vloeistof wat afkomstig is van ʼn plek waar dit nie hoort nie is ʼn rooi vlag. Moenie jou kind skool toe stuur as hy diarree het of opgooi nie.
“Die kanse is redelik laag dat kinders hulleself sal maak opgooi net om tuis te bly,” sê Ford, verwysend na basiese siektes en nie eetsteurnisse nie. “Hulle mag jou vertel dat hulle dit gedoen het, maar as jy hulle dit werklik sien of hoor doen, is hulle waarskynlik siek.”
Loopneus: Dit kan ʼn simptoom van baie gesondheidsprobleme wees, maar nie almal is tuisblywaardig nie. Jy moet oorweging skenk aan wat anders met jou kind aangaan.
“As ek na ʼn loopneus kyk, kan ek nie bepaal of dit ʼn virus of ʼn allergie is nie, ek moet dit in konteks plaas,” sê Ford. “As dit die eerste keer is wat jou kind die simptome toon, is dit waarskynlik ʼn virus of ʼn verkoue.”
Aan die anderkant, as jou kind nies en baie snuif, kan dit allergieë wees. Kyk vir swart kringe of sakkies onder die oë.
Verkoues en allergieë is nie waarskynlike redes om skool te vermy nie, maar as jou kind ʼn loopneus en ʼn koors het en hoes, kan dit griep wees. Hou hom uit die skool uit.
Rugpyn: Baie volwassenes gaan nie werk toe nie weens rugpyn, maar kinders is nie geneig om dit te doen nie tensy hulle ʼn geskiedenis van besering het. As jou kind kla oor rugpyn, maak ʼn afspraak met sy dokter.
“Rugpyn in kinders is een wat onder die moet-nooit-ignoreer kategorie val,” sê McGee. “Elke keer dat ek ʼn kind onder 10 met rugpyn sien, sal dit iets eg en iets onaangenaam wees.”
Hou ʼn openhartige gesprek
Kinders het al gemaak of hulle siek is om ʼn vasvra vry te spring, maar soms is ʼn kind wat sê hy is te siek vir skool bang, bekommerd of angstig oor iets meer ernstig.
“Jy moet jou ouerskapvaardighede opskerp en probeer luister wat werklik met jou kind aan die gang is,” sê Ford. “Wees bewus dat dit soms nie gaan oor aansit nie, maar om ʼn verskoning te vind om nie ʼn ongemaklike of selfs gevaarlike situasie te hanteer nie, soos om geterg of geboelie te word.”